CELEX: E2021C0012
Language: ro
Date: 2021-02-24 00:00:00
Title: Decizia nr. 12/21/COL a Autorității AELS de Supraveghere din 24 februarie 2021 de înlocuire a anexei la Orientările privind asigurarea creditelor la export pe termen scurt [2021/1238]

29.7.2021   
               
               
                  RO
               
               
                  Jurnalul Oficial al Uniunii Europene
               
               
                  L 271/1
               
            
         DECIZIA AUTORITĂȚII AELS DE SUPRAVEGHERE
         din 24 februarie 2021
         de înlocuire a anexei la Orientările privind asigurarea creditelor la export pe termen scurt [2021/1238]
         AUTORITATEA AELS DE SUPRAVEGHERE,
         având în vedere:
         Acordul privind Spațiul Economic European („Acordul privind SEE”), în special articolele 61-63 și Protocolul 26,
         Acordul dintre statele AELS privind instituirea unei Autorități de Supraveghere și a unei Curți de Justiție („Acordul privind Autoritatea de Supraveghere și Curtea de Justiție”), în special articolul 24 și articolul 5 alineatul (2) litera (b).
         întrucât:
         În temeiul articolului 24 din Acordul privind Autoritatea de Supraveghere și Curtea de Justiție, Autoritatea AELS de Supraveghere pune în aplicare dispozițiile Acordului privind SEE referitoare la ajutoarele de stat.
         În temeiul articolului 5 alineatul (2) litera (b) din Acordul privind Autoritatea de Supraveghere și Curtea de Justiție, Autoritatea AELS de Supraveghere emite comunicări sau orientări referitoare la aspectele tratate în Acordul privind SEE, în cazul în care respectivul acord sau Acordul privind Autoritatea de Supraveghere și Curtea de Justiție prevede în mod expres acest lucru sau în cazul în care Autoritatea AELS de Supraveghere consideră că este necesar.
         La 27 ianuarie 2021, Comisia Europeană (denumită în continuare „Comisia”) a adoptat Comunicarea privind cea de a cincea modificare a Cadrului temporar pentru măsuri de ajutor de stat de sprijinire a economiei în contextul actualei epidemii de COVID-19 și modificarea anexei la Comunicarea Comisiei către statele membre privind aplicarea articolelor 107 și 108 din Tratatul privind funcționarea Uniunii Europene în cazul asigurării creditelor la export pe termen scurt (denumită în continuare „comunicarea”) (1).
         Pentru a sprijini economia UE în contextul pandemiei de COVID-19, Comisia a adoptat un cadru temporar (2), care le permite statelor membre să furnizeze măsuri suplimentare de sprijin, utilizând pe deplin flexibilitatea oferită de normele actuale privind ajutoarele de stat. În domeniul asigurării creditelor la export pe termen scurt, cadrul temporar a introdus o mai mare flexibilitate în ceea ce privește confirmarea caracterului temporar neasigurabil pe piața privată al anumitor riscuri din cauza unei penurii a serviciilor de asigurare a creditelor la export în conformitate cu punctul 18 litera (d) din comunicare. Flexibilitatea respectivă poate fi insuficientă pentru a aborda rapid dificultățile cu care se confruntă în prezent întreprinderile și cu care acestea se vor confrunta probabil în viitorul foarte apropiat. În schimb, este necesar un răspuns mai rapid pentru a atenua toate consecințele negative în urma unei retrageri bruște a asigurătorilor privați de pe piața creditelor la export pe termen scurt. Având în vedere rezultatele consultării publice, precum și semnalele generale ale impactului perturbator al pandemiei de COVID-19 asupra economiei Uniunii în ansamblu, Comisia consideră că sectorul privat nu dispune în general de o capacitate suficientă pentru a acoperi toate riscurile justificabile din punct de vedere economic pentru exporturile către țări clasificate în prezent drept țări cu riscuri asigurabile pe piața privată. În același timp, având în vedere informațiile disponibile în prezent cu privire la evoluțiile viitoare ale pandemiei de COVID-19, este posibil ca asigurătorii privați să își mărească din nou expunerea în domeniul asigurării creditelor la export pe termen scurt înainte de sfârșitul perioadei de un an prevăzute la punctul 36 din comunicare.
         În aceste condiții, Comisia a decis să considere toate riscurile comerciale și politice asociate exporturilor către țările enumerate în anexa la comunicare ca fiind temporar neasigurabile pe piața privată până la 31 decembrie 2021, în concordanță cu prelungirea duratei cadrului temporar.
         Această modificare a comunicării are relevanță și pentru Spațiul Economic European.
         Aplicarea uniformă a normelor SEE privind ajutoarele de stat trebuie asigurată pe tot teritoriul Spațiului Economic European, în conformitate cu obiectivul de omogenitate stabilit la articolul 1 din Acordul privind SEE.
         În conformitate cu punctul II de la titlul „GENERALITĂȚI” din anexa XV la Acordul privind SEE, Autoritatea AELS de Supraveghere, după consultarea Comisiei, trebuie să adopte acte corespunzătoare celor adoptate de Comisia Europeană.
         după consultarea Comisiei Europene,
         după consultarea statelor membre AELS,
         ADOPTĂ PREZENTA DECIZIE:
         
            Articolul 1
            Normele procedurale și de fond în domeniul ajutoarelor de stat se modifică prin înlocuirea anexei la Orientările privind asigurarea creditelor la export pe termen scurt. Noua anexă va produce efecte de la 1 ianuarie 2021 până la 31 decembrie 2021. Noua anexă este atașată la prezenta decizie și face parte integrantă din aceasta.
         
         
            Articolul 2
            Numai versiunea în limba engleză a prezentei decizii este autentică.
         
         
            Decizie adoptată la Bruxelles, 24 februarie 2021.
            
               Pentru Autoritatea AELS de Supraveghere
            
            
               Bente ANGELL-HANSEN
               
                  Președinte
               
               
                  Membru responsabil al Colegiului
               
            
            
               
                  Frank J.BÜCHEL
               
                  Membru al Colegiului
               
            
            
               Högni KRISTJÁNSSON
               
                  Membru al Colegiului
               
            
            
               Pentru Carsten ZATSCHLER
               
                  Contrasemnatar în calitate de director,
               
               
                  Afaceri juridice și administrative
               
            
         
         
            (1)  Comunicarea Comisiei – Cea de a cincea modificare a Cadrului temporar pentru măsuri de ajutor de stat de sprijinire a economiei în contextul actualei epidemii de COVID-19 și modificarea anexei la Comunicarea Comisiei către statele membre privind aplicarea articolelor 107 și 108 din Tratatul privind funcționarea Uniunii Europene în cazul asigurării creditelor la export pe termen scurt (JO C 34, 1.2.2021, p. 6).
         
            (2)  Comunicarea Comisiei din 19 martie 2020, intitulată „Cadru temporar pentru măsuri de ajutor de stat de sprijinire a economiei în contextul actualei epidemii de COVID-19” (JO C 91 I, 20.3.2020, p. 1).